স্পেনের বিরুদ্ধে ডাবলসে সম্ভবত লিয়েন্ডার পেজের সঙ্গী হচ্ছেন সাকেত মাইনেনি। সেরকমই ইঙ্গিত দিয়েছেন ভারতীয় ডেভিস কাপ দলের নন-প্লেয়িং ক্যাপ্টেন আনন্দ অমৃতরাজ। কার্যত একইরকম ইঙ্গিত দিয়ে গিয়েছেন লিয়েন্ডার পেজ’ও। তিনি বলে দিয়েছেন, নতুন পার্টনারের সঙ্গে মানিয়ে নিতে তিনি তৈরি। 
ডেভিস কাপে স্পেনের বিরুদ্ধে ম্যাচ নিয়ে কম জলঘোলা হয়নি ভারতীয় টেনিস দলে। প্রথমত, সন্ধ্যাবেলায় ম্যাচের আয়োজন করায় ভারতীয় দলের নন-প্লেয়িং ক্যাপ্টেন আনন্দ অমৃতরাজ সমালোচনা করেছিলেন সর্বভারতীয় টেনিস সংস্থার। লিয়েন্ডার আবার টেনিস সংস্থাকেই সমর্থন করেছেন। শেষ মুহূর্তে রোহন বোপান্নাও চোটের কারণ দেখিয়ে নাম প্রত্যাহার করে নেন। এখন যাবতীয় জল্পনা থামিয়ে মনে হচ্ছে মাইনেনির সঙ্গেই জুটি বাঁধবেন লিয়েন্ডার।